Objava spremenjenega enotnega dokumenta na osnovi zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012

(2019/C 3/08)

Evropska komisija je ta zahtevek za manjšo spremembo odobrila v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev zadevne manjše spremembe se objavi v podatkovni zbirki Komisije DOOR.

ENOTNI DOKUMENT

„Cotechino Modena“

EU št.: PGI-IT-01500-AM01 – 20.4.2018

ZOP ( ) ZGO ( X )

1. Ime

„Cotechino Modena“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itn.)

3.2 Opis proizvoda, za katerega se uporablja ime iz točke 1

Kuhana klobasa valjaste oblike „Cotechino Modena“ ima ob dajanju na trg naslednje organoleptične, kemijske in fizikalno-kemijske značilnosti:

Organoleptične značilnosti:

konsistenca: proizvod mora biti mogoče zlahka razrezati na rezine, ki ne smejo razpasti;

videz ob razrezu: rezina je kompaktna z enakomerno velikimi zrnci;

barva rezine: rožnata, ki se nagiba v neenotno rdečo;

okus: značilen.

Kemijske in fizikalno-kemijske značilnosti mesa:

beljakovine skupaj: najmanj 17 %;

razmerje maščobe/beljakovine: največ 1,9;

razmerje kolagen/beljakovine: največ 0,5;

razmerje voda/beljakovine: največ 2,70.

3.3 Krma (samo za proizvode živalskega izvora) in surovine (samo za predelane proizvode)

Klobasa „Cotechino Modena“ je izdelana iz mešanice prašičjega mesa, pridobljenega iz progastega mišičnega tkiva, prašičje maščobe, kože, soli ter celega in/ali mletega popra. Uporabijo se lahko tudi naslednje sestavine: vino, voda v skladu z dobro industrijsko prakso, naravne arome, začimbe in dišavnice, sladkor in/ali dekstroza in/ali fruktoza, natrijev in/ali kalijev nitrit v največjem odmerku 140 delcev na milijon, askorbinska kislina in njena natrijeva sol. Arome dima niso dovoljene. Dobljena mešanica se polni v naravni ali umetni ovitek.

3.4 Posebne faze proizvodnje, ki jih je treba izvajati na opredeljenem geografskem območju

Izdelava klobase „Cotechino Modena“ vključuje naslednje faze: pripravo surovin, sekljanje, mešanje, polnjenje nadeva v ovitek, ki jim sledijo sušenje pri proizvodih, ki se prodajajo sveži, ali morebitno predhodno kuhanje in ustrezna termična obdelava pri proizvodih, ki se prodajajo kuhani.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Klobasa „Cotechino Modena“ se prodaja cela. Sveži proizvodi se prodajajo nepakirani ali pakirani, kuhani proizvodi pa se prodajajo v ustreznih nepredušno zaprtih embalažah. Postopke pakiranja je treba izvajati izključno na območju proizvodnje, kot je opredeljeno v točki 4.

3.6 Posebna pravila za označevanje proizvoda, za katerega se uporablja registrirano ime

Ime zaščitene geografske označbe „Cotechino Modena“ mora biti na etiketi izpisano z jasnimi in neizbrisnimi črkami, ki se jasno ločijo od vseh drugih navedb na etiketi, takoj za njim pa morata biti navedba „Zaščitena geografska označba“ in/ali kratica „ZGO“. Prepovedano je dodajanje kakršnih koli oznak, ki niso izrecno določene. Dovoljena je uporaba navedb, ki se nanašajo na imena, firme ali zasebne blagovne znamke, če ne hvalijo proizvoda ali ne zavajajo kupcev.

4. Jedrnata opredelitev geografskega območja

Klobasa „Cotechino Modena“ se pridobiva na tradicionalnem območju proizvodnje, ki je geografsko opredeljeno kot celotno ozemlje naslednjih italijanskih pokrajin: Modena, Ferrara, Ravena, Rimini, Forlì-Cesena, Bologna, Reggio Emilia, Parma, Piacenza, Cremona, Lodi, Pavia, Milano, Monza-Brianza, Varese, Como, Lecco, Bergamo, Brescia, Mantova, Verona in Rovigo.

5. Povezava z geografskim območjem

Klobasa „Cotechino Modena“ je svoj sloves pridobila zaradi porekla z geografskega območja, kjer se tradicionalno izdeluje. Je predhodnica klobase Zampone in vseh mesnin v ovitku, ki vsebujejo kožo, s poreklom iz pokrajine Modena, katerih proizvodnja se je nato razširila v druge regije severne Italije, kamor so se prenesla in nato tam širila pravila o umetnosti izdelave teh proizvodov. Od obdobja Milanske vojvodine je „codeghin“ znana po vsej Padski nižini. Tehnične spretnosti in znanje, ki se ob upoštevanju tradicije prenašajo iz roda v rod, so bistveni element tega proizvoda, katerega značilnosti so še danes močno odvisne od okoljskih in človeških dejavnikov.

Lastnosti proizvoda z geografsko označbo so odvisne od naravnih in človeških dejavnikov ozemlja proizvodnje. Za okoljske razmere na opredeljenem območju je značilno tipično podnebje severnega in osrednjega dela Italije. Povezava s tradicionalnim ozemljem proizvodnje temelji na tehničnem znanju in spretnostih predelovalcev, saj so se izdelovalci skozi čas specializirali in tako omogočili, da se pri postopkih predelave proizvoda še naprej v celoti upošteva tradicija. V nasprotju z navadno cotechino se namreč klobasa z ZGO „Cotechino Modena“ izdeluje po mnogo strožjem postopku, ki izhaja iz metode, ki se že stoletja uporablja na opredeljenem geografskem območju. Vse tradicije in okoljske značilnosti so tesno povezane z družbeno-gospodarskim razvojem, ki je značilen za območje proizvodnje in je privedel do lastnosti, ki jih ni mogoče posnemati.

Sklic na objavo specifikacije

(drugi pododstavek člena 6(1) te uredbe)

Ministrstvo je začelo nacionalni postopek ugovora z objavo predloga za spremembo ZGO „Cotechino Modena“ v Uradnem listu Italijanske republike št. 47 z dne 26. februarja 2018.

Prečiščeno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335.

(1) UL L 179, 19.6.2014, str. 17.